b'\n_START_ARTICLE_\nKauno radijo stotis\n_START_PARAGRAPH_\nKauno radijo stotis \xe2\x80\x93 pirmoji radijo stotis Lietuvoje.\n_START_SECTION_\nKauno tvirtov\xc4\x97s radijo stotis\n_START_PARAGRAPH_\nInformacijos perdavimo ir pri\xc4\x97mimo radijo bangomis technin\xc4\x97s priemon\xc4\x97s Lietuvoje prad\xc4\x97tos kurti 1910 m., kai Rusijos armijos ry\xc5\xa1i\xc5\xb3 tarnybos dalinys prad\xc4\x97jo statyti \xe2\x80\x9eTelefunken\xe2\x80\x9c firmos 1,5 kW galios radiotelegrafo stot\xc4\xaf Kauno tvirtov\xc4\x97s \xc5\xbdaliakalnio forte. Pirmojo pasaulinio karo metu stotimi naudojosi vokie\xc4\x8diai, o karui pasibaigus, 1919 m. perdav\xc4\x97 j\xc4\x85 tuomet jau nepriklausomos Lietuvos kariuomenei.\n_START_SECTION_\nTarpukaris\n_START_PARAGRAPH_\nLietuvos kariuomen\xc4\x97 stot\xc4\xaf prad\xc4\x97jo naudoti 1919 m. liepos 9 d. \xc5\xa0ioje radiotelegrafo stotyje dirbo i\xc5\xa1 u\xc5\xbesienio gr\xc4\xaf\xc5\xbe\xc4\x99 ir ten patirties bei \xc5\xbeini\xc5\xb3 \xc4\xafgij\xc4\x99 specialistai._NEWLINE_Mintis statyti radijo stot\xc4\xaf kilo jau pirmaisiais nepriklausomos Lietuvos gyvavimo metais. Grup\xc4\x97 pa\xc5\xbeangi\xc5\xb3 Lietuvos ry\xc5\xa1i\xc5\xb3 specialist\xc5\xb3 (in\xc5\xbe. A. Sruoga, in\xc5\xbe. I. Sli\xc5\xbeys, in\xc5\xbe. P. Masiulis) dar 1920 m. \xc4\x97m\xc4\x97 r\xc5\xabpintis radijo stoties statyba. Radijo ry\xc5\xa1io vystymosi krypt\xc4\xaf Lietuvoje nul\xc4\x97m\xc4\x97 i\xc5\xa1pl\xc4\x97stinis pasitarimas (prisijung\xc4\x97 in\xc5\xbe. A. Jurskis, in\xc5\xbe. A. Fadeevas, P. Ma\xc5\xa1iotas), kuris pri\xc4\x97m\xc4\x97 sprendim\xc4\x85 statyti radijo stot\xc4\xaf su neg\xc4\x99stan\xc4\x8di\xc5\xb3 bang\xc5\xb3 lempiniu generatoriumi. Stoties radijo si\xc5\xb3stuvo ir radijo \xc4\xafrenginio technines s\xc4\x85lygas paruo\xc5\xa1\xc4\x97 radijo in\xc5\xbeinierius Alfonsas Jurskis._NEWLINE_U\xc5\xbesakymas pastatyti radijo stot\xc4\xaf buvo atiduotas Pranc\xc5\xabzijos firmai \xe2\x80\x9eSoci\xc3\xa9t\xc3\xa9 Fran\xc3\xa7aise Radio\xc3\xa9lectrique\xe2\x80\x9c (SFR), kuri 1923 m. \xc5\xbdaliakalnyje, Vytauto kalne, prad\xc4\x97jo 3,5 kW radijo stoties statybos darbus, toje pat vietoje, kur stov\xc4\x97jo Rusijos armijos telegrafo stotis. Stoties ir statybos vir\xc5\xa1ininku paskirtas patyr\xc4\x99s radijo in\xc5\xbeinierius Kleopas Gaigalis. 1925 m. prad\xc4\x97tos transliuoti bandomosios laidos._NEWLINE_1926 m. bir\xc5\xbeelio 12 d., 19 valand\xc4\x85 i\xc5\xa1 Kauno radijo stoties \xc4\xaf eter\xc4\xaf nuskriejo \xc5\xa1aukiniai: \xe2\x80\x9eAlio, alio \xe2\x80\x93 Lietuvos radijas \xe2\x80\x93 Kaunas\xe2\x80\x9c. Prane\xc5\xa1\xc4\x97jas Petras Spai\xc4\x8dys, pasak\xc4\x99s \xe2\x80\x9eLab\xc4\x85 vakar\xc4\x85\xe2\x80\x9c, perskait\xc4\x97 sveikinam\xc4\x85j\xc4\xaf \xc5\xbeod\xc4\xaf, kelias ELTA naujienas i\xc5\xa1 u\xc5\xbesienio bei kra\xc5\xa1to vidaus gyvenimo prane\xc5\xa1imus. Pirm\xc4\x85 kart\xc4\x85 radijas prakalbo lietuvi\xc5\xa1kai. \xc5\xa0i data laikoma Lietuvos radiofonijos gimtadieniu._NEWLINE_Si\xc5\xb3stuvas dirbo 1961 metro banga (153 kHz). Antena buvo \xc4\xafrengta ant dviej\xc5\xb3 150 metr\xc5\xb3 auk\xc5\xa1\xc4\x8dio stulp\xc5\xb3. Perduodam\xc5\xb3 da\xc5\xbeni\xc5\xb3 juosta buvo nuo 300 iki 2400 Hz. Stotis priklaus\xc4\x97 Susisiekimo ministerijai. 1927 m. lapkri\xc4\x8dio 28 d. per\xc4\x97jo Kra\xc5\xa1to apsaugos ministerijos \xc5\xbeinion, o 1930 m. gegu\xc5\xbe\xc4\x97s 5 d. v\xc4\x97l perduota Susisiekimo ministerijai._NEWLINE_Iki 1928 m., kol aplink nebuvo didelio galingumo radijo sto\xc4\x8di\xc5\xb3, Lietuvai Kauno radijo stoties galingumo visi\xc5\xa1kai pakako. 1928\xe2\x80\x931931 m. kaimynin\xc4\x97se \xc5\xa1alyse atsirado naujos galingos radijo stotys. 1933 m. Kauno radijo stoties galingumas padidintas iki 7 kW._NEWLINE_1934 m. stoties vir\xc5\xa1ininku paskirtas Aleksandras Stankevi\xc4\x8dius, iki tol dirb\xc4\x99s vir\xc5\xa1ininko pad\xc4\x97j\xc4\x97ju. \xc5\xa0iose pareigose dirbo iki 1940 m._NEWLINE_1936 m. paskelbtas tarptautinis konkursas statyti galingesn\xc4\x99 ir modernesn\xc4\x99 radijo stot\xc4\xaf. Technines s\xc4\x85lygas jai pareng\xc4\x97 Aleksandras Stankevi\xc4\x8dius. Vieta pasirinkta netoli Kauno, Sitk\xc5\xabnuose, prie \xc5\xbdemai\xc4\x8di\xc5\xb3 plento. 1938 m. Pa\xc5\xa1to valdyba pasira\xc5\xa1\xc4\x97 sutart\xc4\xaf su Anglijos firma \xe2\x80\x9eStandart Telephones and Cables Ltd\xe2\x80\x9c d\xc4\x97l radijo si\xc5\xb3stuvo, su Pranc\xc5\xabzijos firma \xe2\x80\x9eSFR\xe2\x80\x9c \xe2\x80\x93 d\xc4\x97l antenos, su \xc5\xa0veicarijos firma \xe2\x80\x9eGebrueder Sulcer\xe2\x80\x9c \xe2\x80\x93 d\xc4\x97l elektros stoties statybos. Pagal sutart\xc4\xaf radijo stotis tur\xc4\x97jo prad\xc4\x97ti darb\xc4\x85 1940 m._NEWLINE_Iki 1940 m. pastatytas radijo stoties pastatas, dyzelin\xc4\x97 elektros stotis, Anglijoje u\xc5\xbesakytas 120 kW si\xc5\xb3stuvas, antenos \xc4\xafrenginiai. Stotyje buvo planuojama pastatyti 240 m auk\xc5\xa1\xc4\x8dio anten\xc4\x85. Ta\xc4\x8diau statyb\xc4\x85 sustabd\xc4\x97 prasid\xc4\x97j\xc4\x99s Antrasis pasaulinis karas._NEWLINE_1940 m. bir\xc5\xbeelio m\xc4\x97n., Raudonajai armijai okupavus Lietuv\xc4\x85, Kauno radijo stotis perduota SSRS Ry\xc5\xa1i\xc5\xb3 liaudies komisariato \xc5\xbeinion.\n_START_SECTION_\nAntrojo pasaulinio karo laikotarpis\n_START_PARAGRAPH_\n1941 m. bir\xc5\xbeelio 22 d., prasid\xc4\x97jus Vokietijos \xe2\x80\x93 SSRS karui, Kauno radijo stoties darbuotojai nepaklaus\xc4\x97 besitraukian\xc4\x8di\xc5\xb3 sovietin\xc4\x97s vald\xc5\xbeios vadov\xc5\xb3 \xc4\xafsakymo ir nesugadino aparat\xc5\xabros; tai sudar\xc4\x97 galimyb\xc4\x99 Lietuvi\xc5\xb3 aktyvist\xc5\xb3 frontui kit\xc4\x85 ryt\xc4\x85 paskelbti per Kauno radijo stot\xc4\xaf Lietuvos Nepriklausomyb\xc4\x97s deklaracij\xc4\x85._NEWLINE_Tre\xc4\x8di\xc4\x85 karo dien\xc4\x85 \xc4\xaf sukil\xc4\x97li\xc5\xb3 kontroliuojam\xc4\x85 radijo stot\xc4\xaf \xc4\xafsiver\xc5\xbe\xc4\x97 Vermachto kareiviai. Jiems vadovav\xc4\x99s leitenantas Floretas prane\xc5\xa1\xc4\x97 savo vyresnybei, kad u\xc5\xbe\xc4\x97m\xc4\x97 Kauno radiofon\xc4\x85. 1941 m. rugpj\xc5\xabt\xc4\xaf Kauno radijo stotis tapo pavaldi Vokietijos Reicho pa\xc5\xa1tui (vok. Reichspost)._NEWLINE_Raudonajai armijai ver\xc5\xbeiantis \xc4\xaf Lietuv\xc4\x85, 1944 m. liep\xc4\x85 Kauno radijo stotis nutrauk\xc4\x97 darb\xc4\x85, techninius \xc4\xafrenginius vokie\xc4\x8diai i\xc5\xa1gabeno \xc4\xaf Vokietij\xc4\x85, o pa\xc4\x8di\xc4\x85 stot\xc4\xaf susprogdino.\n_START_SECTION_\nPokaris\n_START_PARAGRAPH_\n1950 m. pabaigoje buvusios Kauno radijo stoties funkcijas per\xc4\x97m\xc4\x97 k\xc4\x85 tik baigta statyti Sitk\xc5\xabn\xc5\xb3 radijo stotis.'